khistorydata/jeongjo-sjw-relations huggingface dataset:
정조 8년
傳于洪仁浩曰。今番支勅儺禮設行。蓋遵戊午已例。而初非得已也。向以半夜砲響之出於城內。因訓局草記。該郞廳及下屬。分輕重處分。渠輩雖是無賴之徒。若有一分省覺。當知嚴畏法綱之心。而至於昨今所犯。關係不輕。大抵昨日卽近陵忌辰坐齋日也。都監之應行諸事。猶且不敢如例爲之。況以山棚高低。城門私習事。肆然來稟政院。萬萬駭然。纔有郞廳及邊首等處分。而今日又聞政院言。堂郞雖不赴坐。私習則如例爲之云。國忌街上動樂。自有定配之律文。遠陵國忌猶尙如此。況昨今致齋。事體又何等莫重。則該都監擧行。萬萬駭然。向日砲聲。旣在左邊。昨今動樂設戲。又在左邊云。而昨日來稟兩邊。固無異同。儺禮堂上具明謙趙圭鎭。待勅使回還後。令該府拿問重勘。該郞旣已汰去。雖無可論。延接都監堂上以下。若能申飭。豈有是也。亦竝爲先從重推考。昨日習儀時。往見堂郞。已令査啓。而干犯各人等。待推捉。過齋後嚴治。
정조 8년
洪仁浩。以訓鍊都監言啓曰。永陵忌辰祭齋戒。臣民之致誠。尤爲自別。且儺禮廳私習。尙有許多日。本廳私習。必於昨日設行者。已是不察。而聞是崇禮門曳出曳入云矣。至於張樂之擧。事甚驚駭。進參堂郞。査問於儺禮廳。則堂上郞左捕將具明謙。右捕將趙圭鎭。郞廳卽實郞廳未差。故左捕廳兼從事官李光燮。右捕廳兼從事官李鼎勳。同參細樂手。卽六軍門移付細樂手中。抄出善手。各登左右山云。此輩雖無識烏合之類。放砲罪犯。蒙宥屬耳。又犯罔赦之罪。事極絶痛。而以堂郞言之。初不審愼。又不能禁止。宜有重勘。臣營細樂手。亦參其中。不勝惶恐待罪之意。敢啓。傳曰。知道。大抵搢紳間。名敎日就掃地。豈特昨今日設棚張樂一事爲然。然堂郞之躬參身犯。猶是意慮之所未到。觀此草記。始知本事委折。良示痛駭。我朝素尙禮義。國忌行素。始自先正。而無論正日齋日。街上動樂者。邊遠不限年定配。著以爲法。昭載大典。爲今日廷臣者。不知昨今日之爲坐齋。是誠不成說。若而故犯。其罪何居。所謂堂上。雖曰武弁。俱是已躋宰列者。至於郞廳二人。一是訓正。一是訓副。無非堂下極望。而率皆無難犯科。張樂之亦不足。至於設棚。設棚之不足。甚至以私習之意。來告政院。要卽轉稟該都監。不但看作當行之事。亦不能據理退斥。士大夫風習。寧不寒心。邊首之刑配。邊人之拘囚。徒歸屑越之科。該廳堂上具明謙趙圭鎭。卽遣宣傳官爲先奪符。與郞廳李光燮李鼎勳等。倂下義禁府拿問。使之準法勘處。設置法司。所以糾察法外禁條。而城內及府。有此無前駭悖之擧。始不能防戢。終不能論勘。此等法司。直一冗官。決不可置而不論。大司憲沈頤之。掌令林道浩。刑曹判書鄭好仁。參判申益彬參議李集斗。漢城左尹沈有鎭。右尹李鎭恒。竝罷職。或在家或在闕中。未及聞知。事勢固然。事在本都監。不可全然無論。延接都監堂上館伴。爲先越俸五等。都廳亦爲爲先從重推考。以儺禮之弊。筵中陳惟卿一人。況工人之差送。在於設都監之初。卿則勿待罪。旣有各營工人處査啓之命。出御廳草記與本局。後先入徹。惟兵曹草記。最晩入啓。此等事悚然駭然之心。孰爲文宰反後於武將。兵曹判書李在簡。從重推考。可也。
정조 8년
洪仁浩啓曰。右邊捕盜大將趙圭鎭奪符次。宣傳官李懋齎往。則該大將趙圭鎭。只佩命召。不佩大將牌傳令牌。故先爲奪符。而大將牌傳令牌則追後來納。趙圭鎭之初不兼佩。李懋之只奪命召。經先入來。俱極萬萬驚駭。趙圭鎭從重推考。李懋所當重勘。而本院請推之外。無他可施之罰。何以爲之。敢稟。傳曰。知道。大將牌傳令牌之所重。果如何。始初設置。最先於近來所用各樣符信。以是之故。年前提及此事。無敢使之蹔時不佩。今日趙圭鎭之闕外奪符也。只納命召。至於此兩牌。留置家中。初不持來。本罪之外。卽此一段。萬萬痛駭。兼牌果甚難事。況有飭敎之後。無難犯禁。不可以推考薄勘。以懲其肆然不牌之罪。且號牌不佩。律至徒配。況此莫重將牌乎。嶺海渠固甘心。而本事姑未究竟。待結末當加等嚴勘。拿問時此一款。添問目取招。李懋則但取佩持之命召以來。猶勝於聽他囑托。故爲逗遛。待其自家中取納。別無論罪之滯。分揀。可也。
정조 8년
洪仁浩啓曰。左邊捕盜大將具明謙。右邊捕盜大將趙圭鎭拿問事。命下矣。在前如此之時。有曾經捕將權察之例。今番則何以爲之乎。敢稟。傳曰。知道。御營大將。牌招。兩邊大將。倂令兼察兼佩。
정조 8년
徐有防。以延接都監言啓曰。本都監郞廳李寬鼎汰去。代工曹佐郞金啓淳差下。使之察任。何如。傳曰。允。
정조 8년
洪仁浩。以兵曹言啓曰。昨日儺禮崇禮門出入習儀時進參堂郞。査問於該廳書吏。則所告內。左邊堂上具明謙。郞廳李光燮。先爲進參。右邊堂上趙圭鎭。郞廳李鼎勳。追後來到於儺禮還入之時。細樂手則六營門待令。細樂手中抄出善手。各登左右山云矣。敢啓。傳曰。知道。雖有先進追詣之別。追詣者。旣不能據理挽執。處分豈可區別。俄因訓局草記。已下敎矣。卿身在闕下。査事之反後於訓御兩營。果何委折。卿則已令推考。此後凡有命令。劃卽奉行。俾無如前茫昧之弊。可也。
정조 8년
洪仁浩。以兵曹言啓曰。依下敎。龍虎營細樂手次知敎鍊官鄭學基。細樂手兪福相姜弼周兪福天姜渭得鄭壽命張福仁金萬喆張萬世文泰成趙完福姜世文田順興池敬文金敬得扈福得曺聖大梁大喜李仁喆林一世等。嚴囚本營之意。敢啓。傳曰。知道。他營門次知敎鍊官。旣不竝爲拘囚。本營敎鍊官放送。各人等仍囚。依訓局草記批旨。過齋後移送訓將處。可也。
정조 8년
洪仁浩。以兵曹言啓曰。昨今儺禮廳用樂人禁衛營細樂手朴枝昌尹德仁。摠戎廳細樂手金振玉洪成文韓世得朴雲鶴。守禦廳細樂手金成大田泰成。邊人盧九月金許乭伊等。過齋戒後勘處次。爲先嚴囚本營。而旣是左邊所管。則當該大將。不可無飭。從重推考。何如。傳曰。知道。捕將已處分矣。
정조 8년
洪仁浩。以御營廳言啓曰。依下敎。昨日儺禮都監習儀時進去堂上査實。則堂上左邊捕盜大將具明謙。右邊捕盜大將趙圭鎭。郞廳訓鍊院正李光燮。副正李鼎勳。俱爲進參。國忌日肆然張樂。萬萬驚駭。以私家言之。式暇之日。不敢廳樂。況莫重齋日。身爲堂郞。不能禁飭。反爲參聽。其所罪犯。難逭重究。竝令該府拿問嚴處。昨夜則禁衛營細樂手朴枝昌。吹笛右邊人盧九月金唱歌。而堂上初無進去郞廳則待罪於金吾門外。故竝爲闕直矣。朴枝昌盧九月金等。已自龍虎營捉去。而禁營細樂手。有此冒禁。臣不勝惶恐之意。敢啓。傳曰。知道。已於訓局草記。詳諭矣。拘囚諸人等。過齋後移送訓將處。可也。
정조 8년
李兢淵。以刑曹言啓曰。儺禮廳邊首捉囚者二名。勿拘齋日。照律發配後。草記事。命下矣。取考律文。則續大典禁制條有曰。國忌正日及致齋日動樂者。不限年邊遠定配。依此律。金珍彬咸鏡道鍾城府。卓文漢平安道碧潼郡。竝定配所。卽爲押送之意。敢啓。傳曰。知道。國忌日動樂法文。不但以邊遠之定配磨鍊。渠輩向日砲響之事。不知懲畏。昨日則來告私習。今日則如例習樂。國有法綱。安敢乃爾。其中卓文漢稱名漢。卽向日特放之漢也。再犯重罪。尤極痛該。厥漢嚴刑。今日內發配。而適値齋日。不可用刑。分付咸鏡監司處。除尋常各別嚴刑。押送配所官金哥漢。移配他道。今日逃躱之類。若不捕捉。寧有如許國綱。今日內若不捉。儺禮都監堂上。當嚴處。亦令三軍門各別跟捉。幺麽此輩。豈爲不能。以其法勘處。政院嚴飭。
정조 8년
李兢淵。以刑曹言啓曰。因卓文漢等發配草記。傳曰。知道。國忌日動樂。法文不但以邊遠定配磨鍊。渠輩向日砲響之事。不知懲畏。昨日則來告私習。今日則如例習樂。國有法綱。安敢乃爾。其中卓文漢稱名漢。卽向日特放之漢也。再犯重罪。尤極痛駭。厥漢嚴刑。今日內發配。而適値齋日。不可用刑。分付咸鏡監司處。除尋常各別嚴刑。押送配所官金哥漢移配他道事。命下矣。卓文漢不限年邊遠定配於咸鏡道慶源府。以除尋常。各別嚴刑後。押送配所事。發關分付于該道道臣。金珍彬慶尙道機張縣。亦爲不限年定配。竝卽押送之意。敢啓。傳曰。知道。
정조 8년
洪仁浩。以訓鍊都監言啓曰。依下敎。儺禮都監邊人等。多定校卒。今方搜捉。而其中申福同一名。爲先捉來。嚴囚北營之意。敢啓。傳曰。知道。卿營及兵曹禁御兩營捉來邊人及工人等。過齋後。卿開坐公廨。一倂捉致。分輕重嚴棍後放送。其中無犯人。分揀放送。可也。
정조 8년
洪仁浩。以訓鍊都監言啓曰。儺禮都監邊人張福得金德麟申甲得。捉來嚴囚北營之意。敢啓。傳曰。知道。
정조 8년
李兢淵。以訓鍊都監言啓曰。儺禮廳邊人崔尙得一名捉來。嚴囚北營之意。敢啓。傳曰。知道。
정조 8년
洪仁浩。以禁衛營言啓曰。儺禮都監邊人崔聖大金遠中宋相任等三名。又爲捉囚本營之意。敢啓。傳曰。知道。與已囚諸人等。過齋後移送訓將處。可也。
정조 8년
洪仁浩。以禁衛營言啓曰。依下敎。儺禮都監邊人等。多定校卒。其中林天甲趙完璧林昌大金碩興金貴山姜時金金二得李宮。只八名。捉囚本營之意。敢啓。傳曰。知道。
정조 8년
洪仁浩。以御營廳言啓曰。依下敎。儺禮都監邊人等。多定校卒。其中金壽仁尹興得金北京金聖燁李時郁金者斤金等六名。捉囚禁衛營之意。敢啓。傳曰。知道。
정조 8년
洪仁浩。以一所巡廳言啓曰。去夜初更五點量。犯夜人禁衛營哨官李彦豐執捉。依例移送義禁府之意。敢啓。傳曰。知道。
정조 8년
洪仁浩。以二所巡廳言啓曰。去夜初更四點量。犯夜人出身閔昌運執捉。依例移送義禁府之意。敢啓。傳曰。知道。
정조 8년
行都承旨宋載經疏批未下。行左承旨徐有防坐。行右承旨李在學坐。左副承旨李祖承坐。右副承旨洪仁浩坐直。同副承旨李兢淵坐直。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
徐有防啓曰。明日常參經筵。取稟。永陵國忌齋戒。頉稟。傳曰。知道。
정조 8년
洪仁浩。以兵曹言啓曰。依下敎。本營敎鍊官鄭學基放送之意。敢啓。傳曰。知道。
정조 8년
洪仁浩。以訓鍊都監言啓曰。儺禮廳邊人咸三得一名。慕華館近處捕捉。而過齋後竝與已囚諸人棍治次。嚴囚北營之意。敢啓。傳曰。知道。卿營外更無捕捉之草記。一依該廳成冊。果無一名遺漏者乎。不捕則已。旣捕之後。或捉或漏。徒歸屑越。以此知悉。嚴飭儺禮都監及禁御兩營。使之盡數捕納後。以畢捕捉之意。草記。可也。
정조 8년
洪仁浩。以禁衛營言啓曰。本營哨官李彦豐。去夜犯夜。被捉於一所巡廳巡邏。渠以營門將官。當此夜禁申嚴之時。恣意冒犯之狀。萬萬可駭。爲先汰去。臣亦有不能檢飭之失。惶恐待罪之意。敢啓。傳曰。知道。勿待罪。
정조 8년
甲辰十一月十五日申時。上御重熙堂。左承旨入侍時。行左承旨徐有防。假注書金孝建。記事官金鳳顯李崑秀。以次進伏訖。上曰。昨今儺禮都監擧行。不可以使聞於隣國也。有防曰。非但儺禮都監之失着。政院之不得退却。實萬萬不成說矣。命退。承史以次退出。
정조 8년
行都承旨宋載經疏批未下。行左承旨徐有防坐。行右承旨李在學坐直。左副承旨李祖承坐。右副承旨洪仁浩坐。同副承旨李兢淵坐直。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
傳于徐有防曰。近以支勅。畿內民邑。必多受困。取見都監及戶曹分定記。膠守前例。初無闊狹變通之事。是豈當初申飭之本意。館伴及延接都監堂上推考。已捧之木物。雖難一一還退。許多物種捧納之時。豈無索賂操縱之弊。儺禮都監所屬處。令館伴及都監堂上。一邊査問。一邊廉探。如有所犯草記。仍以此意。令廟堂嚴飭畿伯處。都監下屬作弊之事。道伯決無不聞不知之理。一從所聞知者狀聞。萬一以無乎登聞。此等道伯。何恤迎送。當別樣處分。以謝畿民。竝以此意嚴飭。其中別雌牛名色。例於宴禮擧行時。必皆停免。而今番之一例分定。已欠照察。竝與宰殺牛及乳牛。凡係牛畜名色。一竝除之。勿爲進排事。亦令廟堂。卽爲分付。又如生蒜薏苡等。微細物種。自京販貿。固非難事。亦必升升合合。分定列邑。尤是不察事近屑越。雖不一一提敎。似此名色。竝勿進排事。亦爲分付。戶判從重推考。
정조 8년
以禁衛哨官望筒。傳于洪仁浩曰。以犯夜事汰去。從涉法外。今番特爲勿汰。
정조 8년
李兢淵。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 8년
李在學。以兵曹言啓曰。明日武臣堂上朔試射時文試官。行副司直蔡弘履。首擬受點矣。以親病。有難進參云。當爲改付標以入。而副望行副司直金頤柱。亦有身病。無路進去云。不得已改望以入之意。敢啓。傳曰。知道。
정조 8년
李兢淵。以禮曹言啓曰。因遠接使狀啓。勅行入京吉日。令日官更爲推擇。則來十二月初四日至初九日。連値國忌齋戒及正日。初十日拘忌。十一日辰巳時。十二日辰巳時俱吉云。以此日時中。勅使渡江後。定日馳啓事。遠接使處。下諭。何如。傳曰。十一日十二日。太遠。非可論。如以初一日。難以入京。則必以初三日完定。勅行渡江。無論十九日與二十日。趁此初三日入京。似非難事。遠接事若不一依朝令。善爲周章。安用此等儐臣。以此意卽令都監。騎撥星火行會。渡江前別定行中驛官。入送鳳城或柵門。各別周旋。仍令箕伯。入送驛官處。齎送灣銀。從便宣力。擧行形止及入京日字。陸績狀聞事。一體分付。可也。
정조 8년
徐有防。以承文院官員。以都提調意啓曰。盛京禮部。又以勅使。差送冬至使。許赴千叟宴兩件事。咨文出來矣。雖已回咨於北京禮部。而今此咨文。亦不可無答。以承準之意。撰出回咨。正書安寶後。定禁軍騎撥。下送于灣府。使之傳給鳳城。轉致盛京。何如。傳曰。允。
정조 8년
洪仁浩。以訓鍊都監言啓曰。儺禮廳邊人高天得申者斤乭二名。又爲捉來。嚴囚北營。而其中者斤乭。年纔十六歲兒。故査問。則此乃舞童猿牲各差備者。此等之類。或給價雇得。數三日擧行者數多。而俱是年未滿兒弱云。此輩雖欲盡爲捕捉。各各隱伏於渠之族屬家。四處搜捕之際。徒致民問搔擾。取考本廳邊人成冊。則左右山棚主事者。爲三十二名。已捉囚者。臣營十名。禁衛營十三名。御營廳十名。捕廳一名。合三十四名。考諸元數。加捕者爲二名。此亦兒弱。過齋後。當從輕重棍治。而主事者。旣已畢捉。三軍門兒弱譏捕。今姑置之。何如。傳曰。似已畢捕。兒弱則勿捕。已捕者放送。未捕者勿捕。其外邊人等。依初下敎。過齋後開坐。分輕重。各別棍治。放送。可也。
정조 8년
洪仁浩。以訓鍊都監言啓曰。儺禮廳邊人鄭好得崔天長二名。又爲捉來。嚴囚北營。而此外不無遺漏者。故另飭校卒。期於畢捉之意。敢啓。傳曰。知道。
정조 8년
李在學。以訓鍊都監言啓曰。依傳敎。臣營所捕儺禮廳兒弱一名放送。而禁衛營御營廳所捕兒弱。一體放送事。知委兩營。使之擧行之意。敢啓。傳曰。知道。
정조 8년
李兢淵。以禁衛營言啓曰。本營所捕儺禮都監邊人十三名內。兒弱全昌碩申命位等二名。依訓鍊都監草記批旨。放送之意。敢啓。傳曰。知道。
정조 8년
洪仁浩。以禁衛營言啓曰。儺禮都監邊人全昌碩申命位等二名。又爲捉囚本營之意。敢啓。傳曰。知道。
정조 8년
李兢淵。以御營廳言啓曰。本廳所捕儺禮都監邊人十名內。兒弱尹興得宋秀等二名。依訓鍊都監草記批旨。放送之意。敢啓。傳曰。知道。
정조 8년
洪仁浩。以御營廳言啓曰。儺禮都監邊人全德雨申風云等二名。又爲捉得。嚴囚禁衛營之意。敢啓。傳曰。知道。
정조 8년
洪仁浩。以御營廳言啓曰。儺禮都監邊人宋秀。又爲捉得。嚴囚禁衛營之意。敢啓。傳曰。知道。
정조 8년
洪仁浩。以御營廳言啓曰。儺禮廳邊人沈思得。又爲捉得。嚴囚禁衛營之意。敢啓。傳曰。知道。
정조 8년
洪仁浩。以迎接都監言啓曰。近以支勅。畿內民邑。必多受困。取見都監及戶曹分定記。膠守前例。初無闊狹變通之事。是豈當初。申飭之本意。館伴及延接都監堂上推考。已捧之木物。雖難一一還退。許多物種捧納之時。豈無索賂操縱之弊。儺禮都監所屬處。令館伴及都監堂上。一邊査問。一邊廉探。如有所犯。草記事。命下矣。依下敎。儺禮廳所屬。一倂捉致。反覆究覈。嚴加査問。車匠邊首朴厚宗所告內以爲。渠之所用木物。分定各邑中加平永平砥平楊根坡州長端廣州抱川等八邑。或京貿或輸運。本色來納。而例債則砥平七錢五分。積城一兩捧食。此外果無受賂之事。其餘楊州等八邑。以遠地氷程。難於輸運。來乞防納。故計其程道遠近。木物大小。論定價本。楊州長扛眞木一箇外。眞輪板十立。每立六兩。箭次眞木三箇。每箇六兩零。合八十兩。積城長扛眞木一箇二十兩。麻田箭次眞木二箇。每箇四兩合八兩。漣川箭次眞木二箇。每箇八兩。合十六兩。驪州箭次眞木二箇。每箇四兩合八兩。陽智首土木二箇。每箇七兩。合十四兩。朔寧箭次眞木二箇。每箇八兩。首土木二箇。每箇八兩。合三十二兩。利川首土眞木二箇。每箇十八箇。大輪板一立八兩。合四十四兩。都合錢二百三十六兩逢授。各項木物。貿取運用後。計除其木價車價。餘剩錢四十八兩二錢。諸匠手果爲分食云。木手邊首高道弘所告內以爲。渠之所用木物。分定各邑中。加平楊根永平廣州砰平龍仁長端坡州陽智抱川利川衿川積城等十三邑。或京貿或輸運。本色來納。而例債則砥平七錢五分。積城一兩。永平一兩。廣州三兩。果爲捧食。而此外實無受賂之事。其餘麻田等五邑色吏等。亦以難於輸運。來乞防納。故依其願。計其木物之大小。程道之遠近。麻田地臺眞木二箇。每箇三十兩。活只眞木四箇。每箇七兩五錢。合九十兩。楊州藏子柱四箇本色外。加會機楡木一箇三十兩。漣川箭次眞木二箇本色外。地臺眞木二箇。每箇二十五兩。蛛絲木二箇。每箇五兩。合六十兩。朔寧活只機二箇。每箇三十三兩。蛛絲木二箇。每箇五兩。地臺眞木二箇。每箇二十五兩。合一百六兩。驪州井字木四箇。每箇八兩。地臺眞木二箇。每箇二十兩。蛛絲木二箇。每箇五兩。合八十二兩。都合三百六十八兩逢授。各項木物。渠自貿取運用後。計除其木價車價。餘剩錢四十七兩。與其諸匠手分食云。左右邊首姜世珍李好萬所告內。渠等日前新差之故。受賂與否。全不知得云。而以廉探人所告論之。水靑木六百箇內。果川安山各一百箇。以本色捧上。水原驪州各二百箇。前邊首金珍彬。捧錢防納。生葛七同內。果川一同。南陽安山各一同半。以本色捧上。金浦衿川驪州各一同。金珍彬捧錢防納。杻木三同內。衿川一同。以本色捧上。水原金浦各一同。金珍彬又爲防納。而三種防納錢兩數爻。未能的知云。書吏洪錫範等五人所告內以爲。捧上各種。皆有分掌之人。故渠等則各邑報狀到付例債。合錢五兩七錢捧食云矣。今番儺禮設行時。京外恤民弊之前後飭敎。旣勤且摯。軫都民則革賞帖之謬例。軫江民則禁帆竹之取用。工匠雜費。竝令官辦。而臣等不善對揚。本廳所用木物雜物。徒襲舊例。多定外邑。不察之失。已無所逃。而今因傳敎。各人等處。一邊嚴加査問。一邊別岐廉探。則防納受賂之數。若是狼藉。渠等雖以計程遠近。量木大小。論定捧價爲言。而如是之際。操縱抑勒之弊。不言可知。況其數爻。決不止此者乎。今以廉探人所告。較看於渠輩所供。則錢兩數爻。亦有相左之事。故更爲嚴問於匠手輩。則縷縷發明。終不直招。究厥情狀。尤極痛駭。邊首輩則前邊首卓文漢金珍彬。雖以他罪發配。而新邊首姜世珍李好萬等。渠旣同在一廳。則萬無不知之理。而一辭牢諱。無意吐實。所謂書吏輩到付債。若論其罪。不係多少。而但止於五兩零。亦是必無之理。匠手邊首及書吏等。竝待明日。嚴杖取服。以爲照法重勘之地。而臣等職在館伴及堂上。觸事昏憒。矇不檢察之罪。於是乎益著。惶恐待罪之意。敢啓。傳曰。知道。卿等初不各別嚴飭。以副申諭之本意。今於査問命下之後。始有此摘發之擧。使無識下賤。反啓稱冤之心。卿等事。果何如也。到今事露之後。但請待罪。尤不成說。卿等姑先推考。卿等旣不致察。下屬何論。竝勿問。至於前邊首兩漢所爲。節節痛駭。令各該配所道道臣。卓文漢金珍彬等稱名漢。更加決杖發配。如已發配。待拷限捉來擧行事分付。其餘各人等。竝放送。可也。
정조 8년
甲辰十一月十六日申時。上御重熙堂。承旨入侍時。行左承旨徐有防。假注書金孝建。記事官李崑秀尹行任。以次進伏訖。上命書傳敎曰。勅使外。自弘濟院。大臣承旨中使遠接使監司問禮官都事等。諸般使行宴床及茶啖。一竝除之事。分付都監。卽爲行會于三道監司及開城留守處。又命書傳敎曰。日寒如此。時囚罪人趙恒鎭李書九。放送。命書榻敎曰。加抄啓文臣親試。待下敎爲之。命退。承史以次退出。
정조 8년
行都承旨宋載經未肅拜。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐。同副承旨李兢淵坐直。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
以二十一日輪臺。取稟。傳于李兢淵曰。爲之。
정조 8년
徐有防啓曰。藥房都提調徐命善。提調徐有隣爲承候來待矣。傳曰。入侍。
정조 8년
傳于李兢淵曰。大提學越俸分揀。
정조 8년
禁衛別將前望單子入之。李漢泰落點。
정조 8년
兵曹口傳政事。副司果沈煥之。
정조 8년
以吏曹參議黃昇源牌不進罷職傳旨。傳于李兢淵曰。只推。更爲牌招。
정조 8년
李兢淵。以吏曹言啓曰。糴政方殷。諸道上京守令。皆令今日內下送後。草記事。命下矣。驪州牧使李重馥。仁川府使趙德洵。富平府使李漵。竹山府使李壽鵬。通津府使李得駿。南陽府使李翼純。楊根縣監尹馹。砥平縣監金思善。果川縣監尹秀東。衿川縣監洪述祖。永同縣監鄭文在。安山郡守李成祐。竝依傳敎。催促下送。而通川郡守李命杰。八耋老母。病勢危重。不得下去云矣之意。敢啓。傳曰。知道。李命杰改差。此時嶺東守令。不可不拔例別擇。見今糴政方殷。一日曠官可悶。懷保之政。尤屬慰務。無論道內及他道守令。今日政。各別擇差。待明朝下送。
정조 8년
傳于李兢淵曰。聞慶縣監。今日政差出。
정조 8년
傳于李兢淵曰。山淸縣監趙弘鎭。今日政內移。前縣監兪彦鏽。以部官承傳。除拜之後。未免徑遞。仍任前職。民事方殷。仍令明日辭朝。
정조 8년
有政。吏批。判書金鍾秀受由在外。參判未差。參議黃昇源進。左副承旨李祖承進。吏批啓曰。小臣獨政未安。何以爲之。敢稟。傳曰。只出緊任。以李崇祜爲大司憲。李身晦爲司諫。李性吾爲掌令。朴長卨爲持平。張至顯爲正言。金履鏞爲副校理。李顯默爲修撰。金魯鎭爲刑曹判書。李命植爲工曹判書。李文源爲刑曹參判。尹蓍東爲左尹。金尙集爲右尹。權以綱爲刑曹參議。金履素爲知經筵。趙弘鎭爲副修撰。金載翼爲長寧殿別檢。金東鎭爲通川郡守。山淸縣監兪彦鏽。仍任事承傳。仁陵君單李在協。掌樂正單兪彦修。
정조 8년
再政。以李昌圭爲聞慶縣監。
정조 8년
兵批。判書李在簡式暇。參判金文淳監印都監進。參議沈基泰入直進。參知權病。同副承旨李兢淵進。副護軍段金履厚李思祚。副司直洪良浩安聖彬李祉永趙恒鎭。
정조 8년
傳于李兢淵曰。聞慶縣監。明日辭朝。
정조 8년
備忘記。奏御文字。何等莫重。而仁陵君仍任望筒之休紙背書入啓。大是不察。此猶不足。又以新望一單。混書入啓。寧有如許事體。況贊禮實預差。啓下已久。右贊禮之代。今日又已改啓下。而今忽以鄭昌順爲實差。徐有寧爲預差擬入。而至於右贊禮望。實差不書姓名。預差則以閔鍾顯擬入。已啓下之洪良浩李獻慶。無端勿施。節節駭然。不可不査問處之。當該承旨。爲先從重推考。政官緘辭從重推考。政廳進去郞官汰去。
정조 8년
以慶尙監司狀啓。彦陽曺晩昌私賑穀數査啓事。傳于李兢淵曰。數爻略有相左。補賑固無違端。罪自罪功自功。不可以此掩彼數爻相左之罪。令本道査治。補賑人論賞。參考前例施行事。自本司。分付該廳擧行。
정조 8년
以黃海監司狀啓。松禾縣逃躱罪人李松年。限內又不得捕捉。該縣監沈定鎭等。令該府稟處。惶恐待罪事。傳于李兢淵曰。幺麽一罪囚。寬限不得捉納。特軫迎送之弊。兼以支勅當前。又加寬限。使卽捉納。而又有此狀本。卿之不能申飭之失。在所難免。從重推考。及今勘罪。殊違當初軫念民邑之意。加定百日之限。期於捕捉。又復過限。營將直以先罷後拿之意狀聞事。回喩。
정조 8년
以江華留守狀啓。春秋都試後賞試射。依松都例。合試令廟堂稟處事。傳于李兢淵曰。本府武士懸望之心。不可不慰悅。令廟堂。今日內草記稟處。
정조 8년
徐有防。以弘文館言啓曰。本館下番。姑降入直。事甚未安。副修撰尹序東。由限已過。卽爲牌招入直。何如。傳曰。允。
정조 8년
李兢淵。以弘文館言啓曰。本館下番。姑降入直。事甚未安。今日政。新除授玉堂。待下批仍卽牌招入直。何如。傳曰。允。
정조 8년
徐有防。以侍講院言啓曰。本院兼弼善沈煥之。自鄕上來。而時無軍銜。不得冠帶常仕。令該曹依例口傳付軍職。何如。傳曰。允。
정조 8년
李兢淵。以兵曹言啓曰。今番冊禮慶科。庭試武科唱榜後。京中閑良李漢茂李春根韓昌復趙得璡金順昌。副司果金鼎奎。吹手金仁福。兼司僕朱振漢。馬兵李學福。江華閑良梁道亨。通津忠順衛吳春福。長湍閑良王壽進。中和閑良宋德仁。咸從閑良韓慶獜。平壤別武士朴敏煥金昌世韓聖裕李澤中李仁悅金忠國李弘楫。安州閑良孫默仁。龍川閑良孫慶楚申虎白孝純金賢碩李守默車億萬等。知委京中。發關諸道。待令事。自政院。分付本曹。故卽爲搜訪。起送待令之意。知委於京中。發關於諸道矣。京中與諸道回關。今始來到。而各其本道人。已受紅牌者外。或居住姓名。誤錄知委者。果以無乎報來。故取考元榜目及錄名單子。則果與諸道回移。別無差誤。此時當初紅牌。分道出給之時。或以京中人。而混入於外邑軸。或以外邑人。而亦入於京中軸。或有元榜目中疊錄者。或姓名誤出者。而榜目中疊錄者。姓名居住誤錄者。自刊印廳。釐正抜之。紅牌中姓名誤書者。其時依下敎。亦自臣曹。釐正出給。今則無未受遺漏之人矣。敢啓。傳曰。知道。然則用徐紅牌。自政院爻周。可也。
정조 8년
洪仁浩。以兵曹言啓曰。依下敎。本營拘留罪人禁衛營細樂手朴枝昌尹德仁。守禦廳細樂手金成大田泰成。摠戎廳細樂手金振玉洪成文韓世得朴雲鶴。邊人盧九月金許乭伊。龍虎營細樂手兪福尙姜弼周姜渭得鄭壽命兪福天張福仁金萬喆張萬世文泰成趙完福姜世文田順興池敬文金敬得扈福得曺聖大梁大喜李仁喆林一世等。移送訓鍊都監之意。敢啓。傳曰。知道。
정조 8년
李兢淵。以兵曹言啓曰。今十一月十二日。一所巡廳被捉犯夜人掖隷李宗得。決棍十度之意。敢啓。傳曰。知道。
정조 8년
李兢淵。以吏曹言啓曰。本曹假郞廳韓珩一。身病猝重。勢難入直。今姑減下。以成均館司藝韓相肇差下之意。敢啓。傳曰。知道。
정조 8년
洪仁浩。以備邊司言啓曰。都城來脈補土所節目。依筵中定奪。別單書入之意。敢啓。傳曰。知道。
정조 8년
李兢淵。以備邊司言啓曰。因江華留守嚴璹。春秋都試及賞試射。依松都例設行事。令廟堂稟處狀啓。傳曰。本府武士懸望之心。不可不慰悅。令廟堂。今日內草記稟處事。命下矣。松都沁都。均是保障。而緩急之重。沁都尤有異焉者。果如守臣所論。松都則倂設春秋。沁都則獨行一次。松都則都試後有賞試射。沁都則只有都試而無賞試射。未知中間。緣何停廢。有此斑駁之嘆。而今此聖敎。特出於慰悅武士。成就才藝之德意。其在對揚之道。豈無激勸之方。本府壯義旅別抄等。每年春秋都試。依元節目設行。都試後賞試射。亦依松都例設行。而閑良之直赴。出身之加資。出身堂嘉善。吏奴營屬。各廳軍官軍兵等。各其試取。分等施賞。一應事例。往復松都。成節目報本司磨鍊啓下後。明春爲始擧行事。分付守臣處。何如。傳曰。允。今年已行一次都試。則此屬之春等。而秋等則歲前設行。以慰軍校企待之情事。分付。各軍校吏奴等。賞試射事目。亦令歲前修啓。待開春卽爲設行事。一體。分付。可也。
정조 8년
李兢淵。以武臣堂上朔試射所差備官。以試官意啓曰。今日試射時。嘉善金致益嚴萬胄。折衝盧昌憲。不爲待令。事體所在。極爲駭然。竝依承傳罷職。何如。傳曰。允。
정조 8년
洪仁浩。以訓鍊都監言啓曰。本局儺禮廳邊人捉囚草記。傳曰。卿營及兵曹。禁御兩營。捉來邊人及工人等。過齋後。卿開坐公廨。一倂捉致。分輕重嚴棍後放送。其中無犯人。分揀放送。可也事。命下矣。臣今日開坐公廨。兵曹所囚邊人二名。工人二名七名。臣營所囚邊人九名。禁衛營所囚邊人十一名。御營廳所囚邊人八名。一倂捉致査實。則邊人等三十名內。盧九月金許乭伊二名。首唱用樂。故各從重棍十五度。其餘沈思得等二十八名。爲其指使。俱有所犯。故嚴棍十度。所囚工人二十七名內。朴枝昌尹德仁金振玉洪成文韓世得朴雲鶴金成大田泰成等八名。伊夜用樂。俱爲痛駭。故各從重棍十五度。鄭守命梁大喜姜世文金景得張福仁等五名。伊日習儀時登山。故各決棍十度。其外十四名。初無所犯故分揀。左右山棚所登人。臣營工人一名。禁衛營工人四名。御營廳工人七名。守禦廳工人一名。摠戎廳工人二名。各嚴棍十度。竝爲放送。而邊人等旣已勘罪。出付儺禮都監之意。敢啓。傳曰。知道。此後如有一豪作弊之端。摘發懲治之意。嚴飭儺禮都監。工役方張。而主管堂上。皆已置箭曠務可悶。儺禮堂上具明謙趙奎鎭。與捕將之任爲尤改差。其代。令該曹卽爲差出。
정조 8년
洪仁浩。以禁衛營言啓曰。本營所捕儺禮都監邊人朴天甲等十一名。依前日草記判付。移送訓將處之意。敢啓。傳曰。知道。
정조 8년
洪仁浩。以禁衛營言啓曰。依傳敎。本營哨官李彦豐。勿爲汰去之意。敢啓。傳曰。知道。
정조 8년
洪仁浩。以御營廳言啓曰。本廳所捕儺禮都監邊人金壽仁等八名。依前日草記判付。移送訓將處之意。敢啓。傳曰。知道。
정조 8년
李兢淵。以義禁府言啓曰。出身李彦豐閔昌運等。今月十三日初更量。犯夜被捉。而因一二所巡廳啓辭。拿囚矣。依例隨更數。各決杖十度後。放送之意。敢啓。傳曰。知道。
정조 8년
李兢淵。以義禁府言啓曰。囚一二所巡廳啓辭。犯夜人禁衛營哨官李彦豐。出身閔昌運。移送本府事。知道。啓下矣。李彦豐閔昌運等。今方待令。命卽爲拿囚之意。敢啓。傳曰。知道。
정조 8년
李兢淵。以義禁府言啓曰。儺禮都監堂上具明謙趙奎鎭。郞廳李光燮李鼎勳等。拿問處之事。傳旨。啓下矣。具明謙趙奎鎭李光燮。今方待命。卽爲拿囚。李鼎勳家在城外。待城門開。拿囚之意。敢啓。傳曰。知道。
정조 8년
義禁府啓目。儺禮都監堂上趙圭鎭原情云云。傳旨問目內辭緣。漫漶爲說。泛稱遲晩。所當請刑是白乎矣。曾經閫卿。勿爲請。旣有先朝受敎。議處。何如。判付啓。將牌不佩事。其矣所爲。萬萬痛該。知有國。焉敢乃爾。此而尋常切罪。後弊難防。待照律時。一體切處爲旀。他餘條件。具明謙等供招判付。詳已諭之。與明謙等。待明朝更招爲良如敎。
정조 8년
義禁府啓目。承政院注書朴能源。原情云云。傳旨問目內辭緣。反覆嚴問是白乎。則其所納供。泛稱輸款。經不直陳。究厥情狀。萬萬痛嘻。所當請刑是白乎矣。時任史官。勿爲請刑。旣有先朝受敎。上裁。何如。判付啓。本罪之外。堂上往告事。初旣不直告而云。告望筒潛出事。亦欲極口粧撰。自陷飾詐之科。甘伏罔赦之罪。一供再供。傳事呑吐。及今三推之後。忽又歸之於誣罔。繼以懷怯之說。依違游辭。敢生眩亂之計。究厥情狀。萬萬痛惡。然此皆迷暗孱劣。不識東西之致。因不足深誠。而渠之所叨。何等淸顯。行止無得擅恣。自是流來院規是去乙。渠乃無難壞棄。且當置對。亦不癸時自伏。由前由後。伏不可循例勘放。罪人朴能源。畿邑定配。待城門開。卽爲押送爲良如敎。
정조 8년
義禁府啓目。儺禮都監堂上具明謙。郞廳李光燮李鼎勳等原情云云。傳旨內辭緣。漫漶爲說。泛稱遲晩。所當請刑是白乎矣。曾經閫師及宣傳官。勿爲請刑。旣有先朝受敎。竝只議處。何如。判付啓。齋日諉以亦忘置。殆不成說兺不喩。且聞館伴言。前日是在。十二日夕。招致該都監下吏。嚴飭分付。無論設棚與動樂。使無得肄習是如爲有置。館伴之措揮如許。而儺禮堂郞之必欲私習。至於設棚。又至於動樂。果何委折是隱喩。待明朝開坐。此一款。更良推問爲旀。且聞政院査奏之言。兩捕將中。有督飭左右邊人等。期以十三日。勤令是日設戲者云。此必有首先主張之人。特敎査問之下。焉敢牢諱本事。惟意漫漶納供乎。由前由後。其矣等所爲。可謂罪上添罪。自初以是日定限者。果是誰所首倡是隱喩。此亦嚴問取服爲旀。觀光人毋或蹂躪致備。前此飭敎。何等申嚴。而朝因診筵。問筵臣言。伊日亦多被傷者云。何不嚴禁。致有紛踏之擧是隱喩。致傷人名數。竝以使之從實納供爲旀。待捧供。以草供捧入爲良如敎。
정조 8년
行大司諫李獻慶啓曰。臣年紀衰邁。志氣摧頹。諫長新命。自知不稱。寒疾適苦。亦難起動。玆於召牌之下。竟至違逋。揆分惶懍。宜被譴何。乃以置經之不卽擧行。至有違牌臺諫一傡禁推之敎。臣聞命震惕。泥首金吾。恭俟傳旨之下矣。畢竟倖逭。出於夢想之外。惝怳隕越。益無所措。伊日違牌之憲臣。旣以此勘遞。則臣之同罪。獨逭。帶職如舊。寧有是理。臣於見職。便同已遞。其何可一刻仍冒於臺次乎。連値淸齋。不敢瀆擾。今始來避。所失尤大。請命遞斥臣職。答曰。依啓。
정조 8년
行都承旨宋載經疏曰。伏以。臣頃蒙恩暇。歸省先墓。榮生丘壠。感結幽明。頌祝洪私。尙覺暗涕之自逬。及奉選部之命。又承促還之諭。則不敢久淹。旋卽催歸。已試蔑效之地。固知其不宜復據。而徒感寵靈。冒膺政牌。自來孤畸。重以曚陋。信心經情。伎倆依舊。每自點檢。見瘡疣之莫掩。親於臣者。爲之憂歎。疎於臣者。爲之譏訕。畢竟無補於公。而有害於私。則臣蓋孰料之耳。方欲齋沐陳懇。必冀鐫免。得以調息病軀。避遠危阱。乃者床簀呻楚之中。忽伏承知申移除。目下病狀之實難供劇。姑未暇念。而銓任自解之喜。不啻如癢之得搔。如縛之見釋。蹶然起坐。自不覺口中之噓氣也。噫。中心之所常如結。而殿下似若先察之。辭章之所未及上。而殿下似若曲副之。從古人臣之獲此隆造。復有何人。筋力自效。是臣所誓。苟可以自强於夙夜之役。則臣豈敢爲便身之圖哉。只是長途撼頓之餘。本症挾感。越添寒嗽。喘喘欲絶。而啖入腰脇。酸疼牽引。俱妨於坐卧屈伸。轉側須人。便同蘧蒢。顧今證形。萬無時日運動之勢。玆不得不据實呼龥於天地父母之前。伏乞聖明。亟命遞改。俾得安意調將。以尋生路。仍治臣辜恩慢命之罪。爲具僚之戒。不勝幸甚。答曰。省疏具悉。卿其勿辭。調理行公。
정조 8년
甲辰十一月十七日辰時。上御重熙堂。藥房入侍時。藥房都提調徐命善。提調徐有隣。行左承旨徐有防。行右承旨李在學。二直提學朴祐源。假注書金孝建。記事官李崑秀尹行任。以次進伏訖。命善曰。夜來聖候諸節。若何。上曰。別無加減矣。命善曰。寢睡之節。若何。上曰。咳嗽太甚。不能善睡矣。上曰。進御藿香正氣散。本方中。加便香附檳榔各一錢。一貼煎入。出榻敎命書傳敎曰。糴政方殷。諸道上京守令。皆令今日內。下送後。草記。聞畿邑守令。以支勅事上京云。勅行入京。將在來初。姑令還官。趁期上來事。一體。分付。命退。諸臣以次退出。
정조 8년
甲辰十一月十七日申時。上御重熙堂。左副承旨入侍時。左副承旨李祖承。假注書金孝建。記事官李崑秀尹行任。以次進伏訖。上命書傳敎曰。今番冊封慶科武士入格。至於二千六百七十六人之多。而其中士夫閑良之在榜眼。而家閥表表者。亦甚不少。見今薦月在卽。不可無別般申飭。取見該廳薦記都數。肅廟丙辰萬科之後。至戊午十月。越薦人數。至過百人。其後一百七年之間。更無百人越薦之事。今不可遽爾遵用。而先朝御極以後。五十年薦法至嚴。少則一二人。多只是數十人。雖於庚寅以後越薦數。多亦不過三四十人。惟辛巳南行薦。爲五十五人。壬辰出身薦。爲五十人。且於肅廟朝。有或取六十人以上之一二已例。以今番邦慶。行今番大比越薦之時。亦豈可膠守常例。不念慰悅之方乎。以此申飭宣傳官廳。雖以近例言之。九月十月。亦多越薦之例。今月內越薦事。亦爲。分付。又命書傳敎曰。宣薦有命。行首宣傳官李潤彬改差。令該曹口傳擇差。上曰。禁軍別將趙圭鎭爲先改差。前望單子入之。出榻敎命書傳敎曰。儺禮軒架。曳出曳入之時。觀光人易致蹂躪。雖以正日言之。曳索民人。亦不無紛踏致傷之慮。且考前例。曳止城外。非止一再。至於今番。多年不設之餘。此等弊端。尤所當念。曳出一款除之。迎勅前期數日。以軒架物種。從便隨至。延恩門左右結棚。過迎勅後撤去。送勅旣無設棚之例云。今亦依此爲之。迎勅日前期設棚。則觀光人。不必禁斷。竝以此意。令都監知悉。今番儺禮之設廳。旣遵封勅出來時舊例而已。勅使之許設與否。姑未可必。物力工役。只可措備。不必盡爲造成。俄聞都監言。事工將至三分二云。此亦有違當初下敎。所餘諸具。稍待勅行渡江爲之事。亦爲。分付。命退。承史以次退出。
정조 8년
甲辰十一月十七日申時。上御重熙堂。同副承旨入侍時。同副承旨李兢淵。假注書洪義浩。記事官李崑秀尹行任。以次進伏訖。上命書傳敎曰。政官牌招開政。又命書大司諫李獻慶避嫌啓辭批答曰。依啓。兢淵曰。同罪未敍人。隨卽提稟事。旣有定式矣。前掌令林道浩。旣已蒙敍。而前執義兪彦脩。前持平李錫夏。方在同罪未敍中。敢此仰達矣。上曰。敍用。該院習樂之時。郞廳不可數遞。兪彦脩仍任前職。可也。出擧條命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐直。左副承旨李祖承坐。右副承旨洪仁浩病。同副承旨李兢淵坐直。注書二員未差。假注書李亨達仕金孝建仕直。事變假注書李德顯仕。
정조 8년
傳于宋載經曰。禮房承旨入侍。
정조 8년
傳于宋載經曰。都承旨與下直守令入侍。
정조 8년
兵曹口傳政事。以李柱國爲左捕將。李邦一爲右捕將。
정조 8년
李在學啓曰。新除授左邊捕盜大將李柱國。右邊捕盜大將李邦一。卽爲牌招。命召及大將牌傳令牌。傳授。何如。傳曰。允。
정조 8년
兵曹口傳政事。以許任爲宣傳官。
정조 8년
李兢淵啓曰。吏曹參議黃昇源。緘辭從重推考事。命下矣。憲府未肅拜諸臺。卽爲牌招。以爲承授之地。何如。傳曰。允。
정조 8년
以掌令李性吾。持平朴長卨牌不進罷職傳旨。傳于李兢淵曰。只推。更爲牌招。
정조 8년
以副校理金履鏞。修撰李顯默。副修撰尹序東牌不進罷職傳旨。傳于李兢淵曰。只推。
정조 8년
宋載經啓曰。假注書洪義浩。身病猝重。勢難察任。今姑改差。何如。傳曰。允。
정조 8년
洪義浩改差。代以李亨達爲假注書。
정조 8년
李在學啓曰。卽者義禁府都事來言。儺禮廳堂郞。更爲嚴問捧草供以入事命下。而判義禁李命植。以本職工曹判書未肅拜。次堂例。不得擧行云。判義禁李命植。卽爲牌招。以爲開坐之地。何如。傳曰。允。
정조 8년
李兢淵。以弘文館言啓曰。新除授副修撰趙弘鎭。時在慶尙道山淸縣任所。經筵入番事緊。請斯速乘馹上來事。下諭。答曰。依啓。
정조 8년
李兢淵。以兵曹言啓曰。新除授宣傳官許任。身病猝重。時月之內。無起動供職之望。呈狀乞遞。實病旣如是。則新薦申飭之時。不可等待其差復。今姑改差。何如。傳曰。允。口傳差出。可也。
정조 8년
兵曹口傳政事。以李邦五爲宣傳官。
정조 8년
李在學。以兵曹言啓曰。依傳敎。都摠府書吏金鳳祚。決棍十度。金尙逸決棍七度之意。敢啓。傳曰。知道。
정조 8년
李在學。以兵曹言啓曰。依下敎。宣仁門把守近仗軍士朴春英。決棍十五度後除案。行首近仗軍士田得豐。決棍十度之意。敢啓。傳曰。知道。
정조 8년
李在學。以兵曹言啓曰。依下敎。宣仁門把守近仗軍士朴春英。加棍五度之意。敢啓。傳曰。知道。
정조 8년
李在學。以兵曹言啓曰。依下敎。內需司馬直趙繼哲。決棍五度之意。敢啓。傳曰。知道。
정조 8년
李在學。以迎接都監言啓曰。義禁府拿處罪人具明謙等草供判付內。四囚之供。皆以爲全然忘置是如爲有置。忘置之罪。亦云不輕。待本事究竟。竝只嚴勘。以懲日後爲旀。具明謙供。則以初無指日督促是如爲有旀。趙圭鎭供。則以十六七日定日是如爲有。則必以十三日知委者。果是誰所主張是隱喩。卽令該都監。査問邊首處。草記後議處事。命下矣。儺禮廳邊首李好萬金壽泰等處。査問其委折。則李好萬所告內以爲。渠是日前新差之故。前後事實。未能詳知。而今月初十日間。前邊首卓文漢金珍彬等。自右捕將家捉去。故渠亦隨往。待令於門外矣。兩漢等。移時出來。言於渠曰。俄者以工役之遲滯。嚴被督責。仍以何日畢役。分付。故怯於被罪。以十六七日間畢役之意。丁寧爲對。南門高廣。不可不預爲出樣云矣。十三日朝。文漢輩。要與同爲曳出。故以隨從之致。依其言曳出而已。至於十三日定日。未聞有自官知委之事云。金壽泰所告內以爲。渠亦新差之人。而伊日卓文漢等捉去時。渠則不爲隨往矣。文漢回來後聞之。則所言與李好萬所告一般云。高廣出樣之定以十三日。擧行委折。反覆究覈。嚴加査質。而終始一辭。所供如此矣。敢啓。傳曰。旣令十六七日爲限云爾。則高廣出試。自可在十六日以前。而十五日以前。無非齋日。雖無十三日定限之語。何異於朝三暮四。此則趙圭鎭之罪爲首。而出試高廣。邊首一名足矣。棚機下粧之曳去。呈才張樂之竝行。卽此爲渠等罪案。況躬先往赴門樓登賞。及其曳入城內之後。圭鎭始及見之云。此則具明謙之罪爲首。然圭鎭則不佩將牌。卽明謙所無之事。以此以彼。趙圭鎭當加等勘律。待明朝。與在囚郞官等。議處。分付。可也。
정조 8년
李在學。以義禁府言啓曰。時囚罪人朴能源。口招公事判付內。罪人朴能源。畿邑定配。待城門開。卽爲押送事。命下矣。朴能源京畿竹山府定配。而以判付內辭意。具罪目。待城門開。發遣府羅將。卽爲押送配所之意。敢啓。傳曰。知道。
정조 8년
副校理金履鏞疏曰。伏以。宗祊篤慶。陟降垂騭。封冊之盛禮誕擧。上號之縟儀順成。燕謨永裕於鞏基。聖慕冞篤於報本。茀祿丕長。孝思克伸。臣民歡忭。中外惟均。仍伏念。臣姿性庸騃。見識鹵莽。加以狗馬賤疾。積歲癃痼。非但臣自分廢棄。人亦不以完人待之。則其於官職之來。豈有一分冒膺之望也哉。惟是聖恩偏重。一物不遺。前後三司。恩旨聯翩。臣雖自量之熟。屢犯慢命之辜。而感結中心。圖報無地。向者除命。忽下於國有大慶之餘。臣戀深覲光。誠切叩謝。不遑他顧。冒沒暫肅。而仍因蹲據。參與職事。實非臣始慮之所在也。適値館僚苟艱。靦然充位。愆尤百出。人言四至。俯仰慙恧。無面可顯。嗚呼。易名之擧。有國之大典也。事體不輕。擧措甚重。除非功蹟克著。物議允協。則雖以人主之尊。不可容私而議爲也審矣。臣雖愚昧。豈不知此箇事理。而睿念寔出於慰悅。聖敎至及於仰質。臣適持被。狀分畏義。初不能覆難而爭執。終不免黽勉而隨參。司直之論。固所當來。臣何敢爲自明之計哉。至於向日朝參。經先退出。尤是臣難赦之罪也。議諡之敎纔下。退去之命旋降。臣旣昏憒顚錯。不能周思。致使莫重合辭。緣臣而闕焉。聖度包容。雖恕其生疎。大論忨愒。自歸於不誠。大僚請推之奏。憲府論劾之啓。固不足以贖此大謬也。嗚呼。以臣之庸騃。以臣之鹵莽。冒昧出脚。何往非罪。而一謝恩命之計。仍爲無限狼狽之歸。可駭之論。發之於前。懷了之斥。踵之於後。滄浪之取。復誰怨尤。以此謬敗之蹤。三司一步。尤成鐵限。在臣自靖之道。惟當息影斂跡。杜門訟愆。以爲一毫報效之圖矣。不意恩天曲庇。薄勘旋敍。除旨荐降。召牌屢臨。臣惝怳却顧。罔知攸措。顧臣情勢。實非尋常做錯之比也。今若只感恩私抗顔周行。則臣雖無恥。人將謂何。況臣宿病。越添於毒寒之餘。精思昏瞀。氣息凜綴。沈頓床笫。轉側須人。尤不可擬議於供職之望矣。人臣去就。廉防爲重。筋力奔走。疾病相妨。伏惟日月之明。庶幾俯燭而哀憐矣。敢將瀝血之懇。冀垂生成之澤。伏乞聖慈。亟賜鑑諒。遞臣所帶之職。仍令選部。勿復檢擬。俾臣得以安意調病。補過省愆。則公私幸甚。嗚呼。前後轟燁之異。何爲而作也。方今聖明在宥。祥慶溢宇。顧安有一分召災之端。而或發於收藏之節。或起於稚陽之候。仁天之告。諄複不已。此無乃刑政之失當。有以致之耶。乙夜驚惕。丙枕憂畏。十行求言之旨。丁寧懇惻。凡在有位。孰不欽仰攢歎。思進忠規。而臣則不敢以見職自居。未能效一日之責。惟是懲討一事。泯默不得。玆敢爲殿下仰勉焉。噫嘻。鄭妻大憝也。龜柱劇逆也。國人咸曰可殺。輿憤皆欲必洩。殿下亦未嘗不以爲逆。而或出置近畿。或移配善地。罪惡貫盈。而三尺之王章漸弛。歲月寢遠。而一部之義理隨晦。悠悠泛泛。殆同尋常罪謫。有識之憂。容有極哉。禍胎潛滋。果然揆賊之事出矣。鞫情嚴祕。臣雖不得其詳。而第以諸臣章疏見之。效通不逞。煽動亂民之狀。昭不可掩。薪直堗。草生春風。固其勢然。由玆以推。凶圖陰計。又不知釀出何地。劇逆大憝。其可以一味容貸。不思所以斬除之道乎。至若東彬。則凶言逆節。首尾干涉。與揆明之衡。小無異同。揆衡雖斃。東彬旣在。則是宜加刑鉤問。亟正典刑。而遽然撤鞫。遽然酌處。由前而王法之乖亂無餘。由後而獄情之疎漏如此。其何以答天心而弭天災乎。伏願聖明。更加三思。廓揮乾斷。三司諸臣之請。次第允從。以爲嚴懲討杜禍源之地。則國事萬幸。答曰。省疏具悉。所陳悉諭諸批。爾其勿辭察職。
정조 8년
甲辰十一月十八日巳時。上御重熙堂。禮房承旨入侍時。行左承旨徐有防。假注書金孝建。記事官李崑秀尹行任。以次進伏訖。上曰。都摠府郞廳一人待令事。分付。賤臣出來傳命。命書傳敎曰。當該都摠管罷職。命退。承史以次退出。
정조 8년
甲辰十一月十八日午時。上御誠正閣。都承旨與下直守令入侍時。行都承旨宋載經。假注書金孝建。記事官李崑秀尹行任。山淸縣監兪彦鏽。以次進伏訖。上命載經讀公事。仍命彦鏽。進前奏職姓名。彦鏽進對訖。命載經讀傳宣諭別諭。命書榻敎曰。進御藿香正氣散前方中。加人蔘五分。一貼煎入。命退。諸臣以次退出。
정조 8년
甲辰十一月十八日申時。上御重熙堂。左副承旨入侍時。左副承旨李祖承。假注書金孝建。記事官李崑秀尹行任。以次進伏訖。上命書傳敎曰。今番宣薦廣取事。昨夜已有提諭。而今又詳閱故事。肅廟朝丙辰。武科出身一萬四千餘人。其中士夫數多。至于戊寅二十三年之後始得畢越云。今秋科榜。士夫入格。比丙辰不啻百之一二。當於今冬。來夏兩等薦。自可收用。而此則固無難。而因此取見宣傳官廳戊午薦錄。三月薦爲六十九人。而京武不過三人。十月薦爲一百九人。而京武亦不過十四人。槪於伊時。頻降收用鄕武之聖敎。而宣傳官等。亦能盡誠對揚。且在先朝。御春塘臺行內試射。特下綸音。仍命揭板廳壁。此槪洞禁武弁偏係之私也。近來則不然。宣廳越薦。反效銓通謬規。榜眼一出。而輒先揣摩區別。物色未定。而從又較計安排。京以抽黃配白。鄕以道類邑分。駁若乘騅。斑如隱豹。與俗所謂剪對碁紋之政望近之。此輩之亦欲倣象。何異於東施之效西施嚬也。此習在所當禁。文猶然矣。況乎武弁。武弁之事。無鉅無細。武將無不統轄。苟欲禁戢。特一號令間事。自今切勿一毫挾私。須各十分秉公。此意令該將臣。嚴飭該廳。京武見漏。追可越薦。鄕武抱玉。孰爲周章。且況此榜。卽莫重莫大之慶也。于京于鄕。均沾收錄。是奚但慰悅群武。亦足以導迎太和。更將餘意。復此申申。仍令諸將臣知悉。命退。承史以次退出。
정조 8년
甲辰十一月十八日二更一點。上御重熙堂。承旨入侍時。左副承旨李祖承。假注書金孝建。記事官車亨衢尹行任。以次進伏訖。上命書傳敎曰。舊例備堂之例兼者。單子啓下。而近來此規全廢。今適取考久遠謄錄。分明載錄。雖以座目言之。職姓名下。兼管諸任。如有司句管貢市堤堰等任。必皆縣註。例兼則書以例兼。此亦闕之。自後次對日復舊例書入。例兼望。亦爲書入事。令廟堂知悉。命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩病。同副承旨李兢淵坐直。注書二員未差。假注書李亨達仕金孝建仕直。事變假注書李德鉉仕。
정조 8년
徐有防啓曰。明日常參經筵。取稟。傳曰。只晝講。
정조 8년
李在學啓曰。密符親納。例也。而前江界府使洪益弼。謂有身病。使其褊裨替納。事甚未安。推考警責。何如。傳曰。允。
정조 8년
李祖承啓曰。右副承旨洪仁浩。今日不爲仕進。卽爲牌招。何如。傳曰。允。
정조 8년
傳于徐有防曰。儺禮。旣命只於迎恩門路傍。左右結棚。待勅行過去。仍卽撤還。如是則可除曳出曳入之弊。曳索市民。勿爲調用事。分付該署。仍令預爲知悉。
정조 8년
李兢淵啓曰。明日次對。兩司無進參之員。除在外。大司憲李崇祜。掌令李性吾。竝待開門牌招。何如。傳曰。允。
정조 8년
以持平朴長卨牌不進罷職傳旨。傳于李兢淵曰。只推。更爲牌招。
정조 8년
兵曹口傳政事。以李東曄爲御營中軍。
정조 8년
李兢淵。以弘文館言啓曰。副校理金履鏞。疏批已下。修撰李顯默。旣有只推之命。竝卽牌招察任。何如。傳曰。允。
정조 8년
李在學。以兵曹言啓曰。依下敎。今日肅章門內。被捉近仗軍士田先伊。之次頭目近仗軍士金弼慶等處。以年前飭敎後。復爲出入肅章門之由。嚴棍十度査問。則所告內。年前下敎以後。初頭則不敢出入矣。時月稍久。漸次因公往來。自爾解弛。以至近來。則如前出入。至有今日被捉之境。萬死無惜云矣。敢啓。傳曰。知道。
정조 8년
李在學。以兵曹言啓曰。依下敎。肅章門內近仗軍士執捉。承政院使令申弼貴李天得。各木布一匹施賞之意。敢啓。傳曰。知道。
정조 8년
李兢淵。以刑曹言啓曰。因慶尙道機張居金鳳大擊錚原情。壓良之禁。邦憲至嚴。且渠原情。聞甚可矜。諸堂開坐時。取考可據文案。從公決處後。草記事。判下矣。臣等齊會開坐。取考文案及本曹所在續案。則鳳大外祖李進江。果是寺奴。而其一所生婢順德。戊寅物故其二所生奴順男。以辛酉生懸錄。至於進江之妻。初不載錄。故移文京兆。溯考年久帳籍。則順德之年。以丙辰生載錄。進江則初無入籍處。而若使進江之妻。果爲公賤。則所生子女。似當懸錄於續案中其母名下。而今此順德順男之竝錄於其父名下者。蓋緣當初載錄時。從父役爲賤。至今因循之致。且本官狀題中。進江妻。初不載錄於寺案。其爲良女的實云者。誠有所據。進江之妻。旣不載錄於寺案。順德順男。況是辛亥後所生。揆以法例。自在從良。順德所生鳳大及順男所生。竝依法典頉下續案。若其渠之外。遠族心伊等。徵布一款。果如渠供。塡錄虛名。則其所籲冤。亦不是異事。假使爲眞箇奴婢。貢錢之侵徵於異姓遠戚者。尤違法意。令道臣另加査實。毋得更侵之意。一體分付該道。何如。傳曰。知道。依此草記。令道臣依法典懲治。擧行形止。使之狀聞。可也。
정조 8년
禁府啓目。儺禮都監堂上具明謙趙圭鎭。郞廳李光燮李鼎勳。更招云云。判付問目內辭意。各別嚴問是白乎矣。二人致傷四供同然。其餘條件。一直漫漶。終不直招。究厥情狀。極爲痛駭。所當請刑是白乎矣。曾經閫帥及宣傳官。勿爲請刑。旣有先朝受敎。上裁。何如。判付啓。四囚之供。皆以爲齋日。全然忘置是如爲有置。忘置之罪。亦云不輕。待本事究竟。竝只嚴勘。以懲日後爲旀。具明謙供。則以初無指日督促是如爲有旀。趙圭鎭供。則以十六日七日。定日是如爲有則。必以十三日知委者。果是誰所主張是隱喩。卽令該都監。査問邊首處。草記後議處爲良如敎。
정조 8년
掌令李性吾啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請還寢東彬酌處之命。亟令王府。嚴鞫得情。快正王法。請求禮縣刑配罪人趙嵎。亟令王府。拿鞫得情。快正典刑。答曰。不允。東彬事。趙嵎事。當量處。更待處分。
정조 8년
新除授執義尹在醇。時在京畿通津地。掌令呂萬永。時在廣州地。持平權裕。時在洪忠道天安地。司諫院司諫李身晦。時在全羅道全州地。獻納李碩九。時在慶尙道星州地。正言李家煥。時在京畿抱川地。正言張至顯。時在安山地。請斯速乘馹上來事。下諭。答曰。依啓。
정조 8년
大司憲李崇祜疏曰。伏以。臣近以膝上毒腫。經旬灸焫。轉側須人。至於亞歲起居。臣子所展誠者。而寘然尸居。遂闕常禮。臣方伏枕惶懼。恭俟郵罰。都憲新命。忽下此際。臣誠惝怳悚仄。莫省攸措。顧今大臣三司之請。尙未得允。賊勢顯有醞釀。獄情未及窮覈。此正糾合諸臺。得請乃已之日。而瘡毒益肆。膝大於股。欲起還仆。寸步無望。天牌之臨。亦犯違傲。有臣如此。生不如死。伏乞聖明。亟削臣職。以警具僚焉。嗚呼。一種梟獍。無代無之。然非有蓄怨而煽亂者。豈有故犯惡逆。自取斧質之理。而近者亂賊之式月斯生。誠莫曉其由也。目今仁澤普洽。八域胥忭。則彼以鄕谷之僻陋。蟻蝨之卑微。乃反讎視天日。甘心凶逆。是豈無所由而然哉。此所以大臣三司之溯源窮本。力請鄭妻之置法。而迺殿下一味姑息。迄無處分。噫。若使無前春出陸之擧。未必有揆明往來之跡。然則殿下所以曲保之者。乃所以厚其惡也。一之有誤。已啓揆明。今又不戒。將不知釀出幾揆明。曾謂殿下之明聖。乃爲是耶。初服之乾斷廓揮。則凶醜少熄。比年之霈澤太廣。則悖逆復煽。此其昭昭可驗者。而猶不忍一時之割恩。將復致凶徒之接跡。則其視古聖王折奸萌塞禍源之義。果何如也。臣於前春。待罪是職。力論鄭妻之密旨出陸。其時聖批。有曰法語能無從乎。臣百拜莊誦。有以仰大聖人翕受之量。今於逆招爛漫之後。益庶幾飜然揮霍。不少留難。而側聽多日。不但這一案之終未收殺。龜賊之量移。又如鄭妻。諸啓之姑停。亦無明命。惡在其爲轉環之德也。亂逆增氣而人心日詿。人心日詿而國事將非。此豈細故也哉。中夜仰屋。憂憤交至。玆敢力疾申籲。伏願淵然深思。赫然威斷。亟允鄭妻致辟之啓。以杜亂本。復訊東彬綢繆之情。以尋端緖。如龜柱等諸啓。亦竝卽賜處分。使凶肚知戢。世道底定焉。臣無任屛營祈懇之至。答曰。省疏具悉。所陳悉諭諸批。卿其勿辭行公。
정조 8년
甲辰十一月十九日辰時。上御重熙堂。禮房承旨入侍時。行左承旨徐有防。假注書金孝建。記事官金鳳顯尹行任。以次進伏訖。上曰。吏曹參議緘辭。臺諫雖不備員。今日內捧入之意。分付。賤臣出來傳命。命書傳敎曰。內乘田義顯。方帶宣傳官改差。令該曹口傳差出。命出。承史以次退出。
정조 8년
行都承旨宋載經坐。行左承旨朴祐源未肅拜。行右承旨李在學坐。左副承旨李祖承坐。右副承旨洪仁浩坐直。同副承旨李兢淵坐直。注書二員未差。假注書李亨達仕直金孝建仕。事變假注書李德鉉仕。
정조 8년
李兢淵啓曰。加抄啓文臣親試。明日爲之事。命下矣。處所以何處爲之乎。敢稟。傳曰。便殿爲之。
정조 8년
傳于李兢淵曰。更思別問安使。不必借銜爲之。先以傳敎辭意。遠接使使任譯傳之。平壤問安使。承旨三倍道。罔夜前進勅行所到處。以俄下傳敎辭意傳之。仍又勞問行李以來事。分付該道伯及問安承旨處。平壤問安使。今日啓下。使之待明朝辭朝。
정조 8년
傳子李在學曰。禮房承旨入侍。
정조 8년
金孝建改差。代以李敬五爲假注書。
정조 8년
李敬五在外。代以尹光普爲假注書。
정조 8년
傳于李兢淵曰。館伴入侍。
정조 8년
傳于李兢淵曰。承旨前望單子入之。
정조 8년
傳于李兢淵曰。承旨房仍。
정조 8년
傳于李兢淵曰。知春秋李在簡許遞。前望單子入之。
정조 8년
備邊司薦望。禁衛大將徐有大。
정조 8년
洪仁浩啓曰。禁衛大將徐有大。時無職名。令該曹口傳付軍職。何如。傳曰。允。
정조 8년
兵曹口傳政事。以李敬懋爲左邊捕盜大將。
정조 8년
洪仁浩啓曰。新除授左邊捕盜大將李敬懋。卽爲牌招。傳授命召及大將牌傳令牌。何如。傳曰。允。
정조 8년
傳于洪仁浩曰。連日習儀之時。詞訟劇務相妨。漢城右尹金尙集許遞。前望單子入之。待下批牌招察任。
정조 8년
漢城右尹前望單子入之。李秉鼎落點。
정조 8년
以吏曹參議黃昇源再牌不進罷職傳旨。傳于李兢淵曰。只推。更爲牌招。
정조 8년
傳于李兢淵曰。靈山縣監。今日政差出。待下批明日辭朝。習儀當前。兵曹郞官。不可不備員。在外郞官改差。與未差之代。亦令今日政差出。
정조 8년
有政。吏曹判書金鍾秀受由在外。參判未差。參議黃昇源進。承旨宋載經進。
정조 8년
黃昇源啓曰。判書在外。參判未差。小臣獨政未安。何以爲之。敢稟。傳曰。只出緊任。
정조 8년
吏曹政事。以丁範祖爲大司諫。以宋俊載爲持平。以李顯靖爲副校理。以李東稷爲修撰。以趙弘鎭爲兼文學。以金尙集爲司饔提調。以林性運爲漢城判官。以成種仁爲南學敎授。以韓重裕爲大興郡守。以金絅采爲靈山縣監。以權儐爲兵曹正郞。以李晴爲兵曹佐郞。司饔提調沈頤之。仍任事承傳。
정조 8년
兵批政事。判書李在簡進。參判金文淳監印都監進。參議沈基泰病。參知權入直進。承旨洪仁浩進。同知單趙命說。僉知三單金珠淵李汝翼鄭選。兼內乘李運春。備邊郞田義顯相換。副司直沈頤之李獻慶。副司果鄭獜采。
정조 8년
李兢淵啓曰。假注書尹光普在外代。前假注書金孝建。仍察廳任。何如。傳曰。允。
정조 8년
兵曹口傳政事。以柳鎭恒爲守禦廳中軍。
정조 8년
兵曹啓曰。內禁衛將許任。素患痰癖之症。當寒添劇。時月之內。無望供職。呈狀乞遞。病勢旣如是。則宿衛領軍之任。不可久曠。今姑改差。何如。傳曰。允。
정조 8년
義禁府啓目。儺禮都監堂上具明謙趙圭鎭。郞廳李光燮李鼎勳等矣。莫重齋日。諉以忘置。肆然設戲。自是前古之所未有。或登宰列。或居華職。其所行身處事。尤宜自別。無論主張與隨往。四人同時參見。厥罪惟均。事之痛駭。莫此爲甚。至於觀光人之不禁被傷。猶屬餘事。竝只以此照律爲白乎旀。圭鎭段。身爲捕將。大將牌傳令牌之不爲同佩。留置家中。究其所爲。無非駭妄。加等勘罪。具明謙李光燮李鼎勳等段。各告身盡行追奪。不限年定配。趙圭鎭居從重論。告身盡行追奪。不限年定配。而本罪良中加等。杖一百收贖。告身盡行追奪。流三千里定配。私罪。奉敎。旣曰忘置。此正無知妄作。況旀街上動樂之律。指其私事。出試焉廣之擧。卽因公幹。然忘置亦罪。宜置重典。具明謙乙良。徒三年定配爲旀。不佩將牌。不禁張樂。可謂兩罪俱發。趙圭鎭乙良。定配爲旀。堂上不能記得。郞官宜有差等。而渠是伊日當該。勘罪豈或從輕。李光燮乙良。依明謙例。照律爲旀。追到於曳入之後。容有可恕。前後供招。亦頗純實。李鼎勳乙良。定配分揀。奪告身一等。放送爲乎矣。明謙段。功議各減一等。圭鎭鼎勳等段。功減一等爲良如敎。
정조 8년
甲辰十一月二十日午時。上御重熙堂。禮房承旨入侍時。行左承旨徐有防。假注書金孝建。記事官李崑秀尹行任。原任直閣徐龍輔。以次進伏訖。上曰。藥房提調。持湯製入侍。賤臣承命出。與藥房提調徐有隣。追入進伏。命書傳敎曰。政官牌招開政。大興郡守之代。今日政差出。政月不遠。而時無判堂不得啓請云。道內及他道守令中勿拘。各別擇擬以入。命書榻敎曰。加抄啓文臣親試。明日爲之。命退。承史以次退出。